มันนี่ทูเดย์
ออมสินออกสลาก 3 ปี ดูดเงินหมื่นล้าน
4 ธ.ค. 2557

ออมสินออกสลาก 3 ปี ดูดเงินหมื่นล้าน
นายธัชพล กาญจนกูล รักษาการแทนผู้อำนวยการธนาคารออมสิน เปิดเผยว่า ธนาคารเปิดรับฝากสลากออมสินพิเศษ 3 ปี หน่วยละ 50 บาท เมื่อฝากครบอายุรับดอกเบี้ย 2.25 บาท/หน่วย เริ่มตั้งแต่วันที่ 1 ธ.ค. 2557 ถึง 30 เม.ย. 2558 โดยเงินรางวัลและดอกเบี้ยของบุคคลธรรมดาไม่เสียภาษี และยังมีสิทธิลุ้นรางวัลพิเศษทองคำ คาดว่าจะมีผู้ฝากราว 1 หมื่นล้านบาท ขณะที่ในปี 2558 ธนาคารเตรียมออกผลิตภัณฑ์ใหม่เพื่อตอบรับนโยบายของรัฐบาล ที่ต้องการให้ประชาชนและธุรกิจเอสเอ็มอีเข้าถึงทุน โดยเฉพาะธนาคารประชาชนและสินเชื่อรายย่อย
สลากฯ เสนอประยุทธ์ยึดโควตาแก้หวยแพง
นายสมชัย สัจจพงษ์ อธิบดีกรมศุลกากร ประธานคณะกรรมการสำนักงานสลากกินแบ่งรัฐบาล กล่าวว่า นายวิสุทธิ์ ศรีสุพรรณ รมช.คลัง ได้เรียก พล.ต.ฉลองรัฐ นาคอาทิตย์ ผู้อำนวยการสำนักงานสลากฯ มารายงานการดำเนินงานแก้สลากขายเกินราคา ซึ่งภายในเดือนนี้จะมีการรายงานให้ พล.อ.ประยุทธ์ จันทร์โอชา นายกรัฐมนตรี ทราบว่ายังไม่สามารถแก้ได้ เนื่องจากสำนักงานสลากฯ ยังยึดโควตาจากพ่อค้าคนกลางไม่ได้จนกว่าจะถึงเดือน มิ.ย. 2558 นอกจากนี้การแก้ปัญหาระยะสั้นพิมพ์เครื่องหมายบนสลากก็ไม่ประสบความสำเร็จ และยังไม่มีการยึดโควตา
สตง.รอกฤษฎีกาตีความ ปตท.คืนท่อก๊าซ
นายชัยสิทธิ์ ตราชูธรรม ประธานกรรมการตรวจเงินแผ่นดิน (คตง.) กล่าวว่า สตง.ยังคอรอผลวินิจฉัยของกฤษฎีกาเรื่องการตีความการแบ่งแยกทรัพย์สินของ ปตท. ตามที่คณะรักษาความสงบแห่งชาติ (คสช.) รับทราบผลการตรวจสอบและอนุมัติให้ สตง.เสนอเรื่องให้คณะกรรมการกฤษฎีกาตีความในเรื่องที่ยังมีข้อโต้แย้ง ไปเมื่อ 25 ส.ค. 2557 คาดว่าน่าจะได้ข้อสรุปเร็วๆ นี้ จากนั้นจะส่งให้ศาลปกครองไต่สวนต่อว่าคำสั่งดังกล่าวถูกต้องหรือไม่